b'\n_START_ARTICLE_\nKochlearinis implantas\n_START_PARAGRAPH_\nKochlearinis implantas arba klausos implantas \xe2\x80\x93 tai elektroninis medicininis prietaisas, kurio d\xc4\x97ka kurtiesiems gr\xc4\x85\xc5\xbeinama klausa. Procesorius transformuoja aplinkos garsus \xc4\xaf elektronin\xc4\xaf signal\xc4\x85, o implanto elektrodas, \xc4\xafki\xc5\xa1tas \xc4\xaf vidin\xc4\x97je ausyje esan\xc4\x8di\xc4\x85 sraig\xc4\x99, perduoda \xc5\xa1\xc4\xaf signal\xc4\x85 klausos nervui, toliau impulsas keliauja \xc4\xaf smegen\xc5\xb3 \xc5\xbeiev\xc4\x99 ir implantuotasis asmuo girdi._NEWLINE_Pastaraisiais de\xc5\xa1imtme\xc4\x8diais \xc4\xafrodyta, kad kochlearin\xc4\x97 implantacija yra saugus ir veiksmingas klausos reabilitacijos b\xc5\xabdas kurtiems vaikams. Implanto technologija keit\xc4\x97si \xe2\x80\x93 nuo vienkanalio iki daugiakanalio, operacijos technika tapo ma\xc5\xbeai traumati\xc5\xa1ka, i\xc5\xa1sipl\xc4\x97t\xc4\x97 indikacijos operacijai. Nors gird\xc4\x97jimo kokyb\xc4\x97 naudojant kochlearin\xc4\xaf implant\xc4\x85 skiriasi nuo normalaus gird\xc4\x97jimo, kochlearin\xc4\x97 implantacija revoliuci\xc5\xa1kai kei\xc4\x8dia kur\xc4\x8di\xc5\xb3 vaik\xc5\xb3 kalbos raid\xc4\x85. Remiantis moksline literat\xc5\xabra, pus\xc4\x97s vaik\xc5\xb3, naudojan\xc4\x8di\xc5\xb3 kochlearinius implantus, kalbos suvokimo ir kalbini\xc5\xb3 \xc4\xafg\xc5\xabd\xc5\xbei\xc5\xb3 lygis gali priart\xc4\x97ti prie normaliai girdin\xc4\x8di\xc5\xb3 bendraam\xc5\xbei\xc5\xb3.'